title: Woolworth Building
text: El Woolworth Building ye un rascacielos asitiáu nel distritu de Manhattan, na ciudá estauxunidense de Nueva York. Diseñáu pol arquitectu Cass Gilbert, allúgase nel 233 de la cai Broadway, nel barriu de Tribeca. Foi, de magar la so inauguración en 1913 hasta 1930, l'edificiu más altu del mundu. El so altor, de 241 m (792 pies), fae que, un sieglu dempués de la so inauguración, seya entá ún de los 100 edificios más altos del país. L'edificiu ta arrodiáu pola cai Broadway y el parque del Ayuntamientu (City Hall Park) al este, la cai Park Place al norte y la cai Braclay al sur. Consiste nuna base, en forma de U, de 30 pisos d'altor, de la que naz una torre con otros 30 pisos más. La so fachada ta cubierta principalmente de terracota, con roca caliar nos pisos más baxos, y tien miles de ventanes. El so vestíbulu, perlluxosu, contién escultures que representen, ente más otros, al arquitectu y al dueñu l'edificiu, mosaicos de techu y otros detalles arquitectónicos. La estructura incluyía un observatoriu nel pisu 54, peslláu al públicu de magar 1945, y una piscina privada nel suétanu.